Υφυπουργέ Υποδομών, Μεταφορών & Δικτύων και κόρη τέως ροταριανού      κα Μαρίνα Χρυσοβελώνη.
Τέως Υφυπουργέ Υγείας κα. Ζέττα Μάκρη.
Αξιωματούχοι της 2484 Π.Δ.Ρ.
Εκλεκτοί προσκεκλημένοι, συνάδελφοι ροταριανοί, μέλη του Ομίλου Ροταρακτ, φίλες και φίλοι του Ρόταρυ
Ως Πρόεδρος του Ροταριανού Ομίλου Βόλου σας ευχαριστώ που κοσμείται με την παρουσία σας την αποψινή σημαντική συνεστίαση Αλλαγής Ηγεσίας του Ροταριανού Ομίλου Βόλου, του Ροταριανού Ομίλου Βόλου «ΑΡΓΩ» και του Ομίλου Rotaract.
Μια ροταριανή χρονιά πέρασε και φτάσαμε στην σημαντικότερη ίσος βραδιά της χρονιάς.
Σε μια βραδιά απολογισμού για το τι πράξαμε, τι δεν πράξαμε και για το τι θα μπορούσαμε να πράξουμε.
Μια βραδιά ευθύνης για το ποιους εμπιστευόμαστε για τη διοίκηση του Ομίλου, τι τους αφήνουμε σαν παρακαταθήκη, πόσο αποφασισμένοι είμαστε να σταθούμε δίπλα τους, αρωγοί με τη γνώση και την εμπειρία που αποκομίσαμε από τις δικές μας ημέρες και για το πόσο διατεθειμένοι είμαστε να συμβάλλουμε με τη συνεχή και αδιάλειπτη παρουσία μας στις δράσεις του Ομίλου μας.
Προσωπικά, αισθάνομαι την ανάγκη να ευχαριστήσω τους Ροταριανούς συναδέλφους του Ομίλου μου, που με τη θετική τους ψήφο εμπιστεύτηκαν σε μένα την θέση του Προέδρου του Ροταριανού Ομίλου Βόλου για την ροταριανή χρονιά 2016-2017.
Η πρώτη αυτή ομιλία του προέδρου του νέου Διοικητικού Συμβουλίου του Ομίλου εντάσσεται κατά το ροταριανό πρωτόκολλο στην εξαγγελία προγραμματικών δηλώσεων.
Ακολουθώντας όμως την τάση της εποχή μας, την περιρρέουσα ατμόσφαιρα, και το υφιστάμενο οικονομικό περιβάλλον (φαινόμενα τα οποία δεν επιτρέπουν την υπερβολική αισιοδοξία) ας περιορίσουμε τα μεγαλεπήβολα σχέδια για δράσεις και με γνώμονα την εξωστρέφεια ας προβάλουμε τις αρχές, τις αξίες και τα ιδεώδη του ρόταρυ, προκειμένου το ρόταρυ να διαδραματίσει εκ νέου έναν δυναμικό ρόλο σε έναν δυναμικά (στις μέρες μας) αναπτυσσόμενο τομέα όπως είναι αυτός του εθελοντισμού.
Το Ρόταρυ είναι ένα παγκόσμιο δίκτυο ηγετών κοινωνίας, επιχειρήσεων και επαγγελματιών με 35.000 Ομίλους σε περισσότερες από 200 χώρες, το οποίο ενώνει σε τοπικά και διεθνή προγράμματα εκατομμύρια ανθρώπους για την προαγωγή της παγκόσμιας ειρήνης, της προσφοράς, του εθελοντισμού, της αλληλεγγύης και της καλής θέλησης με συνεχείς δράσεις για την εξάλειψη της πείνας, των ασθενειών, της φτώχιας, του αναλφαβητισμού και την προστασία του περιβάλλοντος.
Το Ρόταρυ είναι ένας ανθρωπιστικός οργανισμός που από το 1945 κατέχει μόνιμη έδρα στον ΟΗΕ και εργάζεται ως σύμβουλος πάνω σε ανθρωπιστικά και εκπαιδευτικά προγράμματα.

Τα τελευταία χρόνια το εθελοντικό κίνημα εξαπλώνεται και αποκτά όλο και περισσότερο ενεργούς πολίτες.
Η εθελοντική προσφορά δεν είναι απλός έκφραση κοινωνικής αλληλεγγύης.
Είναι κάτι πολύ περισσότερο.
Είναι εκπλήρωση ηθικής ευθύνης στην οποία μας οδηγεί η συνείδηση μας.
Ευθύνης απέναντι στο κοινωνικό σύνολο στο οποίο είμαστε ενταγμένοι

‘‘Δεν μπορούμε μόνο να ζητάμε …
Οφείλουμε και να προσφέρουμε’’

Και εμείς μέσα σε αυτό το περιβάλλον καλούμαστε να αποδείξουμε ότι μπορούμε.
Καλούμαστε να σχεδιάσουμε και να προσφέρουμε υπηρεσίες και έργο.
Καλούμαστε να αφιερώσουμε την ζωή μας στον ευγενέστερο σκοπό που υπάρχει.
Την φετινή χρονιά δεν σας ζητώ να δείξουμε φιλανθρωπία, ελεημοσύνη, συμπόνια, λύπη, και οικτιρμό.
Σας ζητώ ανιδιοτελώς να απαλύνουμε τις ανάγκες, τους πόνους και την απογοήτευση των συνανθρώπων μας.

Σας ζητώ να προσφέρουμε το ανθρώπινο πλησίασμα με συμπάθεια, με ισοτιμία, με κατανόηση στη διαφορετικότητα και με σεβασμό στη μοναδικότητα της ανθρώπινης φύσης.

Η κοινωνίας μας θέλει ενεργούς.
Το Ρόταρυ μας θέλει στην πρώτη γραμμή της κοινωνίας.
Το μέλλον του Ρόταρυ μας θέλει όλους εμάς, ενωμένους.
Γιατί όλοι μαζί μπορούμε και περισσότερα και καλύτερα
Σύνθημα της ροταριανής χρονιάς    2016-2017

‘‘ROTARY SERVING HUMANITY’’
(το ρόταρυ στην υπηρεσία της ανθρωπότητας)

Σήμερα το ρόταρυ με νέες δυνάμεις βρίσκεται σε μια καινούργια τροχιά ανάπτυξης και προόδου.
Την νέα σύνθεση του Διοικητικού Συμβουλίου την θεωρώ εξαιρετικά επιτυχής. Άνθρωποι πετυχημένοι & καταξιωμένοι επαγγελματικά, εργατικοί με πραγματικό ενδιαφέρον για τα δημόσια δρώμενα και με περισσή αγάπη για τον τόπο & τον συνάνθρωπο.
Σας ευχαριστώ όλου και εύχομαι μια καλή, αποδοτική και δημιουργική ροταριανή χρονιά.